Z A P I S N I K

s 11. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 7. ožujka 2014. godine

*Pitanje:*

*Sukladno članku 18. Kolektivnog ugovora, molimo tumačenje članka 54. Kolektivnog ugovora kojim je propisano da pripravnost subotom traje 24 sata.*

*Naime, u našoj ustanovi rad Službe za mikrobiologiju reguliran je na način da je radno vrijeme svake subote od 7-15 sati, a da je ostatak dana radnik u pripravnosti.*

*Tjedni odmor radnik koji je radio subotom koristi u ponedjeljak.*

*Pitanje se odnosi na mogućnost isplate naknade za pripravnost subotom koja traje 16 sati, i iznosila bi 3% kao radnim danom, odnosno na mogućnost drugačijeg definiranja sati pripravnosti nego što je utvrđeno Kolektivnim ugovorom.*

**Zaključak broj 53: Ako je rad organiziran tako da se subotom radi tada je subota radni dan, pripravnost traje 16 sati i iznosi 3% u odnosu na osnovnu plaću radnika.**

Pitanje:

1. Zamjenik ravnatelja županijskog doma zdravlja ima koeficijent složenosti poslova 2,522 i dodatak na plaću od 7%. S obzirom da ista osoba radi i kao liječnik u ugovornoj ordinaciji pripada li mu i dodatak od 10% po članku 59. Kolektivnog ugovora?
2. Pomoćnica ravnatelja za sestrinstvo županijskog doma zdravlja ima završenu VŠS. Obzirom da je u Uredbi to položaj I. vrste, koji koeficijent i dodatak odrediti za to radno mjesto?

**Zaključak broj 54:**

**a) Zamjenik ravnatelja županijskog doma zdravlja, uz položajni koeficijent zamjenika ravnatelja i dodatak na plaću s osnova posebnih uvjeta rada od 7% ,ostvaruje i pravo na dodatak od 10% zbog iznimne odgovornosti za život i zdravlje ljudi ukoliko je isti doktor medicine ili doktor dentalne medicine.**

**b) Povjerenstvo upućuje na Zaključak broj 10 s 3. sjednice Povjerenstva.**

*Pitanje:*

*Da li liječnici specijalisti koji su raspoređeni na poslove zamjenika ravnatelja županijskog ZHM odnosno na poslove pomoćnika ravnatelja za kvalitetu rada, temeljem članka 57. Kolektivnog ugovora imaju pravo na dodatak od 20% kao liječnici u ZHM (2/3 radnog vremena na terenu) te na dodatak od 10% zbog iznimne odgovornosti za život i zdravlja ljudi?*

*Napominjemo da isti pored poslova položaja na koji su imenovani obavljaju i poslove liječnika ili liječnika specijaliste u ZHM.*

**Zaključak broj 55: Zamjenici i pomoćnici ravnatelja županijskih zavoda za hitnu medicinu imaju pravo na dodatke na plaću sukladno Zaključku broj 54 točki a) s 11. sjednice Povjerenstva.**

*Pitanje:*

*Da li magistar medicinske biokemije kao zdravstveni radnik bez specijalizacije u kliničkoj bolnici ima pravo na dodatak od 16%?*

**Zaključak broj 56: Magistar medicinske biokemije zaposlen u bolnici ostvaruje pravo na dodatak na plaću s osnova posebnih uvjeta rada od 16%.**

*Pitanje:*

*Koji dodatak imaju pravo dobiti radni terapeuti koji su zaposleni u bolnici – je li to dodatak od 8% što proizlazi iz odredbe članka 57. Kolektivnog ugovora ili neki drugi?*

*Ovom prilikom željeli bi Vam skrenuti pozornost na nejasnoće koje proizlaze iz spomenute odredbe, a koje kao takve izazivaju dileme prilikom određivanja dodataka (npr. nejasna formulacija u dijelu tabele Radna mjesta II., III. i IV. vrste pod br. 5. „-fizioterapeut na bolničkim odjelima zdravstveni i nezdravstveni radnik (2/3 radnog vremena)“, te formulacija pod br. 9. „-bolničar na bolničkim odjelima nezdravstveni radnik“, pa molimo da nam pojasnite iste.*

**Zaključak broj 57: Radni terapeut ostvaruje pravo na dodatak na plaću s osnova posebnih uvjeta rada od 8%.**

*Pitanje:*

*Ako zaposlenik radi (osmosatno radno vrijeme) ili dežura (24 sata bez obzira što je to protivno članku 33. Kolektivnog ugovoru) u subotu*

*a)kako je to plaćeno i*

*b)kako se osigurava tjedni odmor (čl. 34. Kolektivnog ugovora)?*

*Naime, radeći u subotu, zaposlenik očito u tom tjednu radi prekovremeno čak i ako nije potpisao suglasnost za rad više od 48 sati tjedno, jer je u prethodnih pet radnih dana odradio 40 sati. Treba mu, dakle, platiti satnicu uvećanu za 50% + 25%, a možda i +10% ili 40% ako je riječ o popodnevnom ili noćnom radu (u ovom zadnjem slučaju dio bi satnice mogao pasti i u nedjelju te vrijediti 35% više umjesto 25%) – članak 51. Međutim, po članku 34. stavku 1. „radnik ima pravo na tjedni odmor u trajanju od 48 sati neprekidno“, a po stavku 2. dani tjednog odmora „u pravilu su subota i nedjelja“ i po stavku 3. „ako radnik radi na dan tjednog odmora osigurava mu se korištenje tjednog odmora tijekom slijedećeg tjedna“ ili „se može koristiti naknadno prema odluci poslodavca“ (stavak 4.).*

*Prema gore navedenom, zaposlenik se ne može odreći prava na tjedni odmor (ili ipak može?), pa mu se taj tjedni odmor mora zajamčiti. Međutim, da li će to biti plaćeni odmor ili neplaćeni, te kako će mu se platiti rad na onu subotu kad stvarno radi – kao prekovremeni ili ne? Nuzgredno, treba li zaposlenik uopće o tomu što izvješćivati poslodavca?*

**Zaključak broj 58: Radniku se za sve odrađene sate tijekom mjeseca obračunavaju uvećanja plaće iz članka 51. stavka 1. podstavaka 1., 2., 3. i 5. i stavka 8. Kolektivnog ugovora.**

**Za prekovremeni rad iznad ukupnog mjesečnog fonda radnih sati plaća se obračunava sukladno članku 51. stavku 1. podstavku 4. Kolektivnog ugovora, odnosno uvećava se za 50% na osnovnu plaću radnika bez primjene položajnog dodatka.**

**Dani tjednog odmora u pravilu su subota i nedjelja. Ako radnik radi na dan tjednog odmora osigurava mu se korištenje tjednog odmora tijekom slijedećeg tjedna.**

*Pitanje:*

*Prvostupnici fizioterapije i fizioterapijski tehničari provode najmanje 2/3 radnog vremena radeći u bazenu za provođenje terapije.*

*Provođenje terapijskih procedura u bazenima zahtjeva boravak u mikroklimatskim uvjetima (povećana temperatura i stupanj vlage i klora u zraku) višesatnu izloženost djelovanju klorirane vode na kožu što povećava mogućnost maceracije kože, sklonost ka pojavi gljivičnih oboljenja i utjecaju mikroorganizama kao i pothlađenost organizma uslijed višesatnog boravka u kupaćem kostimu.*

*Smatra li se rad u vodi (bazenu) radom u specifičnim uvjetima?*

*Na koji dodatak ima pravo fizioterapijski tehničar ili prvostupnik fizioterapije ukoliko radi 2/3 radnog vremena u posebnim uvjetima (vodi)?*

*Imaju li fizioterapeutski tehničar ili prvostupnik fizioterapije pravo na uvećanje broja dana godišnjeg odmora prema posebnim uvjetima rada?*

*Koliki je minimalni broj sati koje bi fizioterapeut smio provesti u bazenu unutar radnog vremena, a da ostvari svoja prava?*

*Koliki je maksimalni broj sati koje fizioterapeut smije provesti tijekom radnog vremena u vodi?*

**Zaključak broj 59: Fizioterapeut koji radi na bolničkom odjelu ima pravo na dodatak na plaću s osnova posebnih uvjeta od 14%.**

*Pitanje:*

*Odredbama članka 57. Kolektivnog ugovora propisano je da radniku u djelatnosti zdravstva i zdravstvenog osiguranja na pojedinim radnim mjestima i poslovima kod kojih postoje posebni uvjeti rada pripada pravo na dodatak na plaću, te je naveden Popis radnih mjesta i poslova zdravstvenih i nezdravstvenih radnika koji imaju pravo na dodatak. U Popisu je određeno kako nezdravstvenom radniku u bolnici, specijalnoj bolnici i poliklinici kao samostalnoj ustanovi koji sudjeluje u procesu dijagnostike i liječenja pripada dodatak od 12% (Radna mjesta I. vrste, točka 5.), a zdravstvenom radniku u poliklinici i domu zdravlja na poslovima specijalističko-konzilijarne zdravstvene zaštite dodatak od 10% (Radna mjesta I. vrste, točka 6.).*

*Molimo tumačenje, da li pravo na navedeni dodatak na plaću od 12%, odnosno 10% s osnova posebnih uvjeta rada imaju voditelji Odjela/Službi/Centra u Poliklinici koji veći dio svog radnog vremena sudjeluju u procesu dijagnostike i liječenja (logopedi i fonetičari), odnosno sudjeluju u provođenju programa specijalističko-konzilijarne zdravstvene zaštite (liječnici) budući da im je u opisu posla voditelja određen i neposredan rad s pacijentima.*

**Zaključak broj 60: Voditelj odjela, službe i centra u poliklinici kao samostalnoj ustanovi, sukladno sklopljenom ugovoru o radu, ima pravo na uvećanje plaće s osnova posebnih uvjeta rada od 12% kao nezdravstveni radnik koji sudjeluje u procesu dijagnostike i liječenja odnosno pravo na uvećanje plaće s osnova posebnih uvjeta rada od 10% kao zdravstveni radnik na poslovima specijalističko-konzilijarne zdravstvene zaštite.**

*Pitanje:*

1. *Da li ing. medicinske radiologije (prvostupnici radiološke tehnologije) smiju raditi duže od 7 sati dnevno, odnosno 35 sati tjedno?*
2. *Da li se radnika koji radi na radnom mjestu s posebnim uvjetima rada (7 satno radno vrijeme) smije rasporediti na način da tijekom tjedna radi u smjenskom radu po 7 sati, a vikendom ili blagdanom u turnusu (12 sati)?*
3. *Da li se višak radnih sati ukupnog mjesečnog fonda sati s osnova rada u turnusu smatra prekovremenim radom i tako se plaća?*
4. *Da li predstojnik klinike i pročelnik odjela imaju pravo na dodatak iz čl. 57. Kolektivnog ugovora, a na ime uvjeta rada te klinike/odjela?*
5. *Da li radnicima II. i III. vrste u mikrobiološkom laboratoriju u kome se vrši obrada infektivnog biološkog materijala i nasađivanje na selektivne podloge te u konačnici postavlja mikrobiološka i serološka dg. na TBC i HIV pripada dodatak od 25% na ime uvjeta rada (princip rada: svi rade sve)?*

**Zaključak broj 61:**

1. **Inženjeri radiologije rade u radnom vremenu od 8 sati, osim inženjera radiologije koji 2/3 radnog vremena rade s otvorenim izvorima ionizirajućeg zračenja koji rade skraćeno radno vrijeme.**
2. **Povjerenstvo upućuje na Zaključak broj 47 točku a) s 10. sjednice Povjerenstva.**
3. **Povjerenstvo upućuje na Zaključak broj 34 s 6. sjednice Povjerenstva.**
4. **Predstojnik klinike i pročelnik odjela imaju pravo na uvećanje plaće s osnova posebnih uvjeta rada sukladno klinici odnosno odjelu gdje rade.**
5. **Radnici II. i III. vrste u mikrobiološkom laboratoriju imaju pravo na dodatak na plaću s osnova posebnih uvjeta rada sukladno Zaključku broj 6 točki c) s 1. sjednice Povjerenstva.**

*Pitanje:*

1. *Imaju li djelatnici Službe za epidemiologiju (doktori medicine specijalisti epidemiolozi, prvostupnici sanitarnog inženjerstva i sanitarni tehničari) koji su ugovoreni sa Hrvatskim zavodom za zdravstveno osiguranje u timu javnog zdravstva i epidemiološkom timu pravo na uvećanje osnovne plaće od 14% po osnovi rada s infektima te da li je uvjet za primjenu navedenog dodatka rad s infektima u trajanju od 2/3 radnog vremena?*
2. *Ima li pravo na dodatak od 8% djelatnik na poslovima dostavljača-vozača (dostava pošte-ulazne i izlazne, prijevoz i dostava materijala za radilišta) – dodatak iz čl. 57. Radna mjesta II., III. i vrste, toč. 9. – razvozač?*

**Zaključak broj 62:**

**a) Djelatnici Službe za epidemiologiju u zavodu za javno zdravstvo imaju pravo na dodatak na plaću s osnova posebnih uvjeta rada od 14%, ukoliko s infektima rade 2/3 radnog vremena.**

**b) Radnik koji obavlja poslove dostavljača pošte odnosno prijevoza i dostave materijala ima pravo na dodatak s osnova posebnih uvjeta rada od 7%.**